VEGA præsenterer **Barbara Moleko spiller akustisk januar-koncert i VEGA***Til januar drager hele Danmarks soulmamma, Barbara Moleko, på en akustisk turné, hvilket bringer hende forbi Store VEGA til januar, hvor man kan opleve den danske sangerinde i intime rammer til en siddende koncert.*

Sensommeren igennem har [Barbara Moleko](https://www.facebook.com/BarbaraMoleko?fref=ts) mærket opmærksomheden i forbindelse med sin deltagelse i programmet ”Toppen af Poppen”, hvilket har givet Barbara Moleko mod på at tage Danmark rundt på en akustisk tour til januar, der bringer den karismafyldte sangerinde forbi VEGA.

Sidste gang Barbara Moleko indtog en scene i VEGA, var tilbage i 2013, hvor sangerinden vandt publikums gejst i Lille VEGA. Ydermere blev hendes koncert dengang tildelt hele fem hjerter af Politikens anmelder, der måtte konstatere og understrege: ”*Moleko var aldeles fortrinlig live*”.

**Debutanten, der tog alle med storm**
Barbara Moleko imponerede fra start den danske befolkning, hvilket blev understreget ved, at debutalbummet, *Lykken er …,* fra 2012 strøg ind på den danske top 10 på iTunes. Landets anmeldere udviste ligeledes stor begejstring over Barbara Molekos lyd og vokal.
Anmelderne hos både Gaffa og B.T vendte tommelfingrene opad for den unge debutant, ligesom Information, der konstaterede, at Barbara Moleko var kommet for at blive ”*Velkommen til, Barbara Moleko. Du har en stemme, der fortjener at blive hørt*”.

**Nyt materiale på vej**
Sangerinden er i øjeblikket i gang med at skrive sange til sit andet album, og hun vil for første gang optræde akustisk under intime rammer med både nyt og gammelt materiale. Desuden vil hun fremføre nogle af hendes fortolkninger fra ”Toppen af Poppen”, bl.a. [”Indianer”](https://www.youtube.com/watch?v=NKzK-d5NVYE), der strøg ind som #1 på den danske hitliste.

**Info om koncerten**
Barbara Moleko (DK)
Søndag d. 25 januar 2015, kl.20
Store VEGA, Enghavevej 40, 1674 Kbh. V
225 kr + gebyr
Forsalget starter i dag via VEGAs hjemmeside og Billetnet
Læs mere og køb billet til koncerten med Barbara Moleko